《赋得绿珠》
明代·袁凯

于越山水秀，自古有名娃。
绿珠虽后来，声名天下夸。
明珠动盈斛，轻绡亦论车。
众人不能得，独向石崇家。
名园临紫陌，高楼隐丹霞。
文犀饰窗槛，白玉缀檐牙。
为乐未及终，奇祸忽来加。
厚意何可忘，微命何足多。
委身泥沙际，终令后世嗟。
殷女曾灭国，周褒亦乱华。
古人已如此，今人将奈何。
犹胜中郎女，清泪湿悲笳。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。